देश के एक सामान्य व्यक्ति के देहाती व कस्बाई लगते लगाव, स्वप्न, संघर्ष और उसके विस्तार, उसकी इच्छाओं-आकांक्षाओं की उड़ान को संवेदनशीलता और भोलेपन के साथ व्यक्त करता काव्य-संग्रह है 'खुशियों का ठोंगा'। अमित कुमार अम्बष्ट ‘आमिली’ की यह पहली ही कृति आश्वस्त करती है कि उनके पास बहुत कुछ है, जो आने वाले समय में बेहतर लिखवायेगा। इस कृति में उन्होंने हमारी परिचित दुनिया की भूली-बिसरी, हाशिए पर पड़ी साधारण लगती हलचलों को अर्थवान तरीके से व्यक्त किया है। उनकी बानगी में हड़बड़ी नहीं है। उनकी कविता में खिचड़ी आराम से पकती है, जो हमारी परम्परा से निकलकर पश्ती के गझ्झिन दिनों, गरीबी व खाना बनाने के कौशलहीनता के दौर में ताक़त बन जाती है।